Κανονισμός (ΕΚ) αριθ. 498/2003 της Επιτροπής
της 19ης Μαρτίου 2003
για την τροποποίηση του κανονισμού (ΕΚ) αριθ. 1162/95 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στους τομείς των σιτηρών και του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως της αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 13 παράγραφος 11,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, περί κοινής οργανώσεως της αγοράς του ρυζιού(3), όπως τροποποιήθηκε τελευταία από τον κανονισμό (ΕΚ) αριθ. 411/2002 της Επιτροπής(4), και ιδίως το άρθρο 9 παράγραφος 2 και το άρθρο 13 παράγραφος 15,
Εκτιμώντας τα ακόλουθα:
(1) Τερματίστηκαν τελευταία οι διαπραγματεύσεις που αποσκοπούσαν στην έγκριση των εμπορικών συμφωνιών μεταξύ της Κοινότητας και της Πολωνίας για τον καθορισμό ορισμένων παραχωρήσεων με τη μορφή κοινοτικών δασμολογικών ποσοστώσεων για ορισμένα γεωργικά προϊόντα και για την πλήρη απελευθέρωση του εμπορίου για άλλα γεωργικά προϊόντα. Στον τομέα των σιτηρών, μια από τις προβλεφθείσες παραχωρήσεις είναι η κατάργηση των εξαγωγικών επιστροφών για τη βύνη.
(2) Ενόψει της εγκρίσεως των συμφωνιών αυτών και προκειμένου να διευκρινιστούν οι προϋποθέσεις εξαγωγής στην αρχή του Απριλίου 2003 για όλους τους εξαγωγείς στον τομέα των σιτηρών, ιδίως λαμβάνοντας υπόψη τη διάρκεια ισχύος των πιστοποιητικών εξαγωγής, πρέπει να καταργηθούν αυτές οι εξαγωγικές επιστροφές από την 1η Απριλίου 2003.
(3) Οι πολωνικές αρχές έχουν δεσμευθεί ότι θα γίνουν αποδεκτές για εισαγωγή στη χώρα αυτή μόνον οι αποστολές των κοινοτικών προϊόντων που αναφέρονται από αυτή την εμπορική συμφωνία, οι οποίες δεν έχουν επωφεληθεί επιστροφών. Γι' αυτό, το άρθρο 7α του κανονισμού (ΕΚ) αριθ. 1162/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2305/2002(6), πρέπει να εφαρμοστεί και στις εξαγωγές βύνης προς την Πολωνία.
(4) Διαπιστώθηκε ότι κατά την περίοδο αυξήσεως του ποσοστού των επιστροφών, η εγγύηση των 15 ευρώ ανά τόνο που έχει καθοριστεί στο άρθρο 10 στοιχείο δ) του κανονισμού (ΕΚ) αριθ. 1162/95 δεν επαρκεί για να αποφευχθούν μαζικές επιστροφές πιστοποιητικών εξαγωγής σιτηρών και προϊόντων σιτηρών κατά τη διάρκεια ισχύος τους στους εκδόσαντας οργανισμούς. Δεδομένου ότι οι επιστροφές αυτές είναι δυνατόν να προκαλέσουν προβλήματα διαχείρισης των εξαγωγών, πρέπει συνεπώς να αποτραπούν οι επιστροφές αυτές αυξάνοντας αυτή την εγγύηση.
(5) Πρέπει, συνεπώς, να τροποποιηθεί ανάλογα ο κανονισμός (ΕΚ) αριθ. 1162/95.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1162/95 τροποποιείται ως εξής:
1. Στο άρθρο 10 στοιχείο δ), το πρώτο εδάφιο αντικαθίσταται από το ακόλουθο κείμενο:"20 ευρώ ανά τόνο, για τα προϊόντα που αναφέρονται στο άρθρο 1 του κανονισμού (ΕΟΚ) αριθ. 1766/92, εάν πρόκειται για πιστοποιητικά εξαγωγής."
2. Το παράρτημα IV αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το σημείο 2 του άρθρου 1 θα εφαρμοστεί από την 1η Απριλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 2003.